Pracovný list – Bielkoviny je vhodný pre žiakov 9. ročníka ZŠ. Úvod pracovného listu je zameraný na opakovanie učiva o bielkovinách, čo sú bielkoviny, z akých prvkov sa skladajú a ako sa bielkoviny rozdeľujú. 
Druhá časť pracovného listu je pokus zameraný na denaturáciu bielkovín. Žiaci skúmajú faktory, ktoré spôsobujú denaturáciu bielkovín, ktoré sa nachádzajú vo vajcovom bielku. Pracovný list je vhodný na jednu vyučovaciu hodinu v prípade dištančného vyučovania ho učiteľ môže použiť tak, že pošle pracovný list žiakom a oni ho vyplnia a pokus uskutočnia s pomôckami a látkami, ktoré nájdu v domácnosti. Pokus je tak navrhnutý, aj pomôcky sú zvolené tak, aby sa pokus mohol uskutočniť aj doma. Nižšie uvádzam príklad ako môže byť vyplnený pracovný list žiakom. Predpokladáme, že keď budú žiaci pracovať s pracovným listom budú mať už prebrané učivo o bielkovinách.

Použitý zdroj:
· VINCEOVÁ H. 2019. Chémia pre 9 . ročník základnej školy a 4. ročník gymnázia s osemročným štúdiom. Bratislava: Expol Pedagogika, 96 s. ISBN: 978-80-8091-573-5.

Pracovný list – bielkoviny
	1. Aký je význam bielkovín?




Bielkoviny tvoria základný stavebný materiál všetkých buniek, sú zložkami enzýmov, hormónov, protilátok a hemoglobínu.
	

	2. Ktoré prvky tvoria bielkoviny?




Bielkoviny sú zložené z uhlíka, vodíka, kyslíka a dusíka a niektoré obsahujú síru.	

	3. Ako rozdeľujeme bielkoviny podľa pôvodu? Uveďte príklady.




Živočíšne – mäso, mlieko, vajcia.
Rastlinné – hrach, fazuľa, šošovica.





Pokus
	Pomôcky: sklené poháre, vidlička, 2 vajíčka, voda, horúca voda, ocot, tekutá kyselka, nasýtený roztok soli


	
Postup: 

· Oddeľte bielka od žĺtok,
· k bielkam v pohári pridajte rovnaké množstvo vody a rozmiešajte vidličkou,
· pripravený bielkový roztok rovnomerne rozdeľte do 5 sklených pohárov,
· do prvého pohára prilejte studenú vodu, tento pohár slúži ako kontrola
· do ostatných postupne pridávajte uvedené látky,
· po 10 minútach pozorujte zmeny!

Po pozorovaní vyplň tabuľku:
	
	Popíš pozorované zmeny

	Bielko + studená voda
(kontrola)
	Nič sa nezmenilo, len sa bielko trocha odfarbilo zo žltej.

	Bielko + horúca voda
	Vznikla biela zrazenina, taký povlak.

	Bielko + ocot
	Vznikla biela zrazenina.

	Bielko + kyselka
	Vznikla biela zrazenina.

	Bielko + nasýtený roztok soli
	Tiež sa utvoril biely povlak.



Ako sa nazýva proces, ku ktorému došlo, keď ste pridali jednotlivé látky k vajcovému bielku?
Zrážanie bielkovín (denaturácia).

Vysvetlite čo ste pozorovali a prečo tomu tak bolo.
K zrážaniu bielkovín došlo pretože sa zmenila štruktúra bielkovín, lebo sme naň pôsobili rozličnými faktormi. Tieto faktory (teplota, kyslosť,..) spôsobia zmenu v štruktúre bielkoviny, ktorá sa potom vyzráža.

